Ndikimet e pandemisë Covid-19 në profesionin e gazetarit

-Intervistë me Kryeredaktorin e “Gazeta Shqiptare”, Erl Murati-

**-Situata e krijuar pas pandemisë Covid-19 shkaktoi një ndryshim rrënjësor jo vetëm në mënyrën e jetesës së gjithsecilit, por edhe në ritmet e punës dhe mënyrën e raportimit. Si e përjetuat ju këtë ndryshim dhe çfarë elementësh të rinj mund të evidentoni në raportimin gazetaresk në përgjithësi, gjatë kësaj periudhe, specifikisht në raportimin nga terreni?**

Për “Gazetën Shqiptare” dhe gazetat në përgjithësi COVID-19 ishte një eksperiencë traumatike. Së pari u detyruam të ndërpresim publikimin në print për rreth 1 muaj. Përsa i përket raportimit on-line, u përpoqëm të përshtatemi sa më shpejt me kërkesat e lexuesve duke u mbështetur tek teknologjia. Aplikacionet e transmetimit direkt, të regjistrimit, pajisjet audiovizuale, të komunikimit multipersonal morën një rëndësi jetike.

Raportimi nga terreni ishte i vështirë për shkak të masave shtrënguese në lëvizje, por autoritetet në përgjithësi u treguan mirëkuptuese për detyrën tonë dhe nuk na e vështirësuan atë.

**-Si arritët të balanconi ruajtjen e shëndetit personal, të familjes dhe kolegëve nga njëra anë dhe nevojës së reporterit për të qenë sa më pranë “pikave të nxehta” për një raportim sa më të menjëhershëm, sa më të saktë dhe informues për publikun?**

Kjo ishte një sfidë më vete, sepse shpeshherë u vumë para rrezikut real të infektimit dhe dilemës nëse rast pas rasti, kishte përparësi mbrojtja personale kundër “armikut të padukshëm” apo detyra profesionale për të informuar dhe ndihmuar njerëz. Pas valës së parë të hutimit, besoj se kjo u zgjidh duke gjetur një balancë mes të dyjave, duke respektuar masat mbrojtëse, protokollet e autoriteteve, por edhe thirrjen e brendshme të detyrës.

**-Pasur parasysh këtë situatë, cilat ishin marrëdhëniet specifike që krijuat me burimet e informacionit (specialistë të fushës, titullarë të institucioneve përgjegjëse, apo të afërm të personave të prekur nga Covid-19) dhe në ç’mënyrë arritët t’i bëni ekspertizat apo dëshmitë e tyre pjesë të raportimeve tuaja?**

Çdo komunikim u bë virtual. Pajisjet audiovizuale morën rëndësi të veçantë. Ky ishte një rast kur ti e kupton ndihmën e jashtëzakonshme të teknologjisë, të rrjeteve sociale, të medias online dhe komunikimit novator në përgjithësi. Intervistat, ballafaqimet e fakteve, dëshmitë e personave të përfshirë në një farë mënyre në betejën anti-COVID u përpoqëm t’i paraqisnim me paanshmëri në portalin tonë [www.gazetashqiptare.al](http://www.gazetashqiptare.al).

**-A mund të hiqni një paralele mes situatës së krijuar pas Covid-19 dhe rasteve të tjera të vërejtura në të shkuarën (gripi i shpendëve, AH1N1)? Çfarë specifikash mund të veçoni për situatën e tanishme, krahasuar me eksperiencat e mëparshme nga raportimi i këtyre epidemive?**

Për herë të parë në karrierat tona u përballëm me një pandemi. Kemi raportuar në të kaluarën për epidemi të ndryshme, por asgjë nuk krahasohet me situatën kaotike që shkaktoi COVID-19.

Çdo element i situatës së re ishte sfidë më vete. Ndryshoi mënyra e jetesës së çdokujt e rrjedhimisht ndryshoi mënyra e raportimit, koha e raportimit, pikëpyetjet që shtruam mbi vetveten nëse informacioni që përcillnim ishte i saktë ose jo.

Kurrë më parë, nuk na ka ndodhur të kemi dilema të brendshme në këtë pikë sa të vëmë në dyshim atë që me ndërgjegje raportuam. E them këtë, sepse siç mund ta konstatojë lehtë çdokush, mjekët, specialistët, ekspertët por edhe shkencëtarët kanë pasur dhe vazhdojnë të ketë qëndrime të ndryshme, disa herë të kundërta, pothuajse për gjithçka lidhet me pandeminë. Për maskat, vaksinat, oraret e bllokimit të lëvizjes, mënyrën e kurimit, protokollin e kurimit, pra, pothuajse për gjithçka lidhet me COVID-19 ka një mendim alternativ.

Kjo, për gazetarin përbën sfidë më vete, pra, qëmtimi i së vërtetës mes kësaj infodemie dhe përcjellja e saj tek publiku në mënyrë të drejtë, pa rrezikuar jetët e tyre.

**A i gjykoni si të rëndësishme shtyllat bazë të raportimit dhe aspektet e etikës në profesion edhe në raste të tilla raportimi dhe sa parasysh janë mbajtur në përvojën e raportimit të kësaj periudhe?**

Pandemia solli në situatë paradoksale. Kohë më parë, përjetuam situatën e vështirë të tërmetit të nëntorit 2019 ku paniku ishte një “sëmundje” që po dëmtonte perceptimin e opinionit publik. Në të kundërt, përsa i përket COVID-19, duket sikur paniku shpëton jetë.

Pra, në rastin e tërmetit u vu re një tendencë e një pjese të medias për ta hiperbolizuar situatën post-factum, pra, për të mbajtur gjallë efektet e lëkundjeve vdekjeprurëse. Në këtë rast, kjo tendencë hiperbolizimi u dënua si e dëmshme.

Në rastin e COVID-19, mund të them që tendenca alarmiste e medias mund të ketë ndihmuar në ndërgjegjësimin e mëtejshëm të opinionit për të ruajtur veten dhe të tjerët, për të zbatuar protokollin e masave, etj. Nuk duhet të harrojmë që qarkulluan shumë teori konspirative mbi vërtetësinë e vetë virusit dhe kjo mendjelehtësi, në ndonjë rast mund të ketë kushtuar jetë.

**Çfarë problematikash do të veçonit për gjendjen dhe funksionimin e medias në përgjithësi në këtë situatë të re, dhe rolin e reporterit si figurë profesionale në gjendjen e re të krijuar? A e gjykoni si të vlerësuar sa duhet këtë rol?**

Roli i reporterit ose gazetarit të terrenit siç quhen të zhargonin e gazetarisë shqiptare mori pa diskutim vlerë tjetër gjatë pandemisë. Nëse u tha COVID-19 solli një “luftë me armikun e padukshëm”, atëherë mund të shtojmë se reporterët nuk ishin thjesht reporterë të shëndetit, por reporterë lufte.